Panevėžio tiksliosios mechanikos gamykla

Panevėžio tiksliosios mechanikos gamykla – buvusi skaičiavimo technikos gamykla Panevėžyje, J. Janonio gatvėje; gamybinio susivienijimo „Sigma” įmonė. Veikė nuo 1963 iki 1999 m., gamino diskinius atminties įrenginius, magnetines galvutes, grafikų skaitymo elektroninę įrangą ir kitą produkciją.

 Istorija 
1963 m. Panevėžyje įsteigta optikos prietaisų gamykla, jai perduotos buvusios linų kombinato virvių cecho gamybinės patalpos J. Janonio gatvėje 3. 1964 m. pradėti gaminti vertikalūs, po pusmečio – ir horizontalūs optimetrai. Tačiau netrukus gamybos profilis pakeistas: TSRS tuo metu trūko pažangios skaičiavimo technikos, tad 1965 m. pradėtos gaminti optinės-elektroninės skaičiavimo mašinos „Siluetas“, vėliau ne kartą teigiamai vertintos tarptautinėse parodose. 1966 m. įmonė pervadinta tiksliosios mechanikos gamykla ir prijungta prie gamybinio susivienijimo „Sigma”.„Sigma”, Visuotinė lietuvių enciklopedija, 2022-08-24. Nuoroda tikrinta 2023-11-20. 1967 m. baigtas statyti naujas gamybinis korpusas, jame įsikūrė mechaninio apdirbimo, surinkimo ir galvaninis barai. Produkcijos gamybai reikėjo didelio tikslumo ir idealios švaros, todėl temperatūros, drėgmės ir švaros režimą gamybinėse patalpose palaikė specialūs įrengimai. Naujajame ceche vėliau gamintos ir magnetinės galvutės „Rūta”. 1968 m. iš gamykloje pagamintų atskirų mazgų ir detalių surinkta pirmoji universali skaičiavimo mašina su „diskine magnetine atmintimi”.Emilija Juškienė, Technologinės naujovės Panevėžyje XX a. 6-7 dešimtmečiais, AINA, 2020-09-05. Nuoroda tikrinta 2023-11-24. Be pagrindinės produkcijos, gamykla gamino ir įvairius buitinės paskirties gaminius: mezgimo virbalus, lazdas akliesiems, pasikalbėjimo įrenginį „Vyturys”, kaiščius sienoms, padėklus kūdikiams maudyti, signalinius žibintus ir radijo antenas automobiliams, žaidimo automatą „Futbolas” ir kt. „Siluetui”, sinchronizacijos įrenginiui „US-75” (1970 m.), magnetinės atminties įrenginiams „R 412” (1975 m.) ir „R 421A” (1981 m.) bei signaliniam žibintui „Signalas 2M” (1980 m.) suteiktas valstybinis TSRS kokybės ženklas. Gamyklos produkcija siųsta į TSRS respublikas, dalis eksportuota.Panevėžio tiksliosios mechanikos gamykla (reklaminis prospektas). K. Požėlos spaustuvė, Kaunas, 1983 m.

1964 m. gamykloje įrengtas bufetas, 1967 m. – valgykla, 1972 m. – dantų gydymo kabinetas, 1979 m. – kulinarijos-konditerijos parduotuvė. 1969 m. gamyklai paskirtas plotas kolektyviniams sodams. 1974 m. Zarasų rajone, prie Vencavo ežero, pradėta kurti poilsio bazė įmonės darbuotojams; dar viena, „Vaivorykštės” poilsiavietė, veikė Šventojoje. 1982 m. gamykloje veikė 6 saviveikliniai kolektyvai: pučiamųjų orkestras, estradinis ansamblis, liaudies šokių kolektyvas, vyrų vokalinis ansamblis, dirbančiųjų vaikų liaudies šokių ir dramos ratelis, sporto kolektyvas „Elektronas”.Nuo virbalų iki skaičiavimo mašinų. Panevėžio tiksliosios mechanikos gamykla 1963–1983 m., Šiaulių regioninis valstybės archyvas, 2024-03-26. Nuoroda tikrinta 2024-05-06.

1983 m. duomenimis, gamykloje buvo trys pagrindinės gamybos cechai (mechaninis, elektroninis ir surinkimo), vienas pagalbinės gamybos cechas (įrankinis) ir du barai (energetinis ir remonto mechaninis). 1986 m. dirbo 1700 darbuotojų, veikė 6 automatizuotos linijos. Po TSRS griūties pasikeitus rinkos sąlygoms ir nutrūkus ryšiams su buvusiomis sąjunginėmis respublikomis, gamyklos produkcijos apimtys sumažėjo, 1999 m. įmonė bankrutavo.Emilija Juškienė, Pramoninė Panevėžio miesto dalis: Juliaus Janonio gatvės istorija, Panevėžio kraštas virtualiai, 2021-12-20. Nuoroda tikrinta 2023-11-20.

 Šaltiniai 

Kategorija:Informacinių technologijų įmonės
Kategorija:Panevėžio įmonės
Kategorija:Buvusios Lietuvos įmonės